Anders Samuelsen (RV), 2000-03-15:
Jeg vil gerne starte med at sige, at jeg er netop for en uges tid siden blevet udnævnt til Det Radikale Venstres nye ligestillingsordfører, og man kunne jo godt, sådan for også at få en anelse humor ind i debatten, sige, at det er meget naturligt, at vi hos os vælger en mand til at være ligestillingsordfører.
For selv om man sidder, som jeg gør, og er arbejdsmarkedsordfører, socialpolitisk ordfører, skattepolitisk ordfører og nu også ligestillingspolitisk ordfører og dermed kan sige, når man sidder i et meget centralt placeret parti, at så har man meget, meget stor indflydelse, måske oven i købet, at man potentielt set er en af de mest indflydelsesrige mænd i dette land, hvad hjælper det så, når det er kvinderne, der bestemmer?
Sådan er det jo hos os i Det Radikale Venstre.
til en lov om ligestilling af kvinder og mænd, hvilket vi også tilkendegav ved forespørgselsdebatten i sommer.
Forslaget er på flere punkter et meget visionært og fremsynet forslag, og vi mener, at det vil være med til at skabe de nødvendige rammer for fremtidens ligestillingsarbejde.
Jeg skal ikke gå ind i alle dele af forslaget, men blot fremhæve nogle af de ting, som Det Radikale Venstre især er positivt over for:
For det første foreslås det, at mainstreaming-princippet lovfæstes i dansk lovgivning, det vil sige, at kønsaspektet nu indarbejdes i al politik, planlægning og forvaltning.
Som nævnt har Danmark med sin tilslutning til dokumentet »Platform for Action« ved verdenskvindekonferencen i Beijing i 1995 forpligtet sig til at gennemføre princippet, og det sker så med dette forslag.
Som konsekvens af mainstreaming-princippet pålægges offentlige myndigheder, det vil sige ministerier, statslige institutioner og virksomheder, nu at arbejde for ligestilling.
Det betyder helt konkret, at de skal udarbejde handlingsplaner for ligestilling.
Fra radikal side mener vi, at mainstreaming-princippet kan blive et vigtigt redskab i det fremtidige ligestillingsarbejde.
Vi mener, at det kan være med til at sikre, at ligestillingsspørgsmålet bliver inddraget som en mere naturlig del af de beslutninger, som træffes på forskellige niveauer i samfundet, og vi håber, at princippet kan være med til at gøre ligestilling til noget helt normalt og ikke til noget, som opfattes som noget specielt.
For det tredje lægges der op til en ny organisering af ligestillingsarbejdet, idet det foreslås, at Ligestillingsrådet nedlægges og afløses af et Videnscenter for Ligestilling og et debatforum, som kan være med til at indsamle og formidle viden og information om ligestilling, og som skal stimulere debatten om ligestilling.
I Det Radikale Venstre er vi meget positive over for denne nyskabelse, og vi håber, at det kan være med til at puste nyt liv i ligestillingsarbejdet.
I den forbindelse vil jeg gerne sige, at vi fra radikal side synes, at Ligestillingsrådet i den tid, det har virket, har gjort et stort og et godt stykke arbejde for at fremme ligestillingen i Danmark, først og fremmest ved at sætte ligestilling på dagsordenen i den offentlige debat.
Men Ligestillingsrådet og dets sammensætning afspejler i høj grad den tid, hvor ligestilling hovedsagelig var og blev betragtet som et spørgsmål om kvinders ligestilling.
Samfundsudviklingen har jo imidlertid betydet, at ligestilling ikke længere kun kan betragtes som et kvindespørgsmål.
I dag er ligestilling mere end blot et spørgsmål om at sikre kvinders rettigheder, det er også et mandespørgsmål og måske lige så vigtigt et familiespørgsmål.
Hvordan sikrer vi, at både kvinder og mænd får lige rettigheder og lige muligheder for indflydelse, og hvordan sikrer vi en fornuftig sammenhæng mellem arbejdsliv og familieliv?
Fra radikal side håber vi, at videnscenteret med et tilknyttet debatforum kan være med til at sætte fokus på den del af ligestillingsproblematikken, som handler om balancen mellem arbejdsliv og familieliv.
Jeg vil godt slutte af med at citere et par af mine nære familiemedlemmer, som er kommet med kloge ord.
I forbindelse med kvindernes internationale kampdag forleden sagde min kære hustru til mig: Det burde være kvindernes internationale fridag, for resten af året er det jo kampdage.
Det var måske en anden vinkel.
Det kunne være, vi kunne tage det op som værende en overvejelse værd.
Så med de ord vil jeg sige, at Det Radikale Venstre er positivt over for lovforslaget og kan bakke det op.